Søren Duran Duus Onsdag, 01. oktober 2014 - 16:59

Der er udskrevet valg til Inatsisartut med afholdelse fredag den 28. november.

Det har fungerende formand for Naalakkersuisut Kim Kielsen fra Siumut meddelt på et hasteindkaldt pressemøde onsdag ved 17-tiden.

Det sker, efter at fire medlemmer af Naalakkersuisut tidligere onsdag har meddelt, at de har trukket sig.

Onsdag klokken 16.03 meddelte Siumut, at Aleqa Hammond har trukket sig som formand for Siumut. Fungerende partiformand er Jørgen Wæver Johansen.

Formandskabet i Inatsisartut har indkaldt til et ekstraordinært møde i Inatsisartut onsdag klokken 21.00.

Sidste valg til Inatsisartut var den 12. marts 2013.

Læs: Aleqa Hammond har trukket sig som partiformand

Læs: Formanden for Inatsisartut: Tidligst valg 28. november

Læs: Lars-Emil: Det er kaos

Alle onsdagens fratrædelser sker som en direkte konsekvens af formand for Naalakkersuisut Aleqa Hammonds spegede revisionssag, hvor hun har misbrugt 106.363,27 kroner fra selvstyrets landskasse til private formål i en periode på et år.

En orientering fra revisionsudvalget i Inatsisartut viste fredag den 26. september, at Aleqa Hammond har brugt 106.363,27 kroner fra selvstyrets kasse til private formål i perioden 28. maj 2013 til 21. maj 2014. På trods af flere rykkere blev udgifterne først tilbagebetalt 8. september i år.

Aleqa Hammond har bedt om orlov fra Naalakkersuisut og Inatsisartut, indtil revisionsudvalget har afleveret sin betænkning om brug af landskassen som privat kassekredit. Og indtil der har været endelig behandling af den.

Læs alle artikler om Aleqa Hammonds misbrug af offentlige midler her